Omnibus Storieman-reeks vir 2012 beplanBaie mense sal die gewilde Storieman-reeks, wat vir die eerste keer in 1984 deur Leon Rousseau van Rubicon-Pers uitgegee is, onthou as ’n wonderlike versameling van 30 storieboeke en kasette. Dié reeks, gekenmerk deur die vrolike kabouter met die rooi broek, groen baadjie en veerpluimhoed op die voorblad, het die wonderlike wêreld van stories vir duisende Suid-Afrikaanse kinders oopgemaak en ‘n onlosmaaklike deel van hulle grootwordjare en opvoeding gevorm. Mense vandag in hulle 20’s of 30’s raak nou nog kinderlik opgewonde as ‘n mens Storieman noem en verklap dalk selfs dat hulle hul rooi Storieman-tassie en kasette steeds iewers bewaar! Maya Fowler, die skrywer van die jeugroman ‘As jy ‘n ster sien verskiet‘, erken selfs dat dit Storieman was wat haar geïnspireer het om eendag te begin skryf. Die Storieman-reeks was ‘n Afrikaanse verwerking van die Britse uitgewer Marshall Cavendish se ‘Storyteller‘. Buiten vertalings van verhale uit die groter skatkis van wêreldliteratuur, het die Afrikaanse reeks ook eg Suid-Afrikaanse stories bevat, soos Van Hunks en sy pyp, Frits Deelman, en die heldedade van Wolraad Woltemade en Racheltjie de Beer. Die stories is voorgelees deur bekendes soos Sandra Prinsloo, Cobus Rossouw en Verna Vels. Almal sal natuurlik die beroemde ‘pieng’-geluid onthou, wat aangedui het dat dit tyd is om die bladsy om te blaai. So het karakters soos Gobbolino die kat, Timmertak, Raponsie, Pinnochio en Besie ‘n baie spesiale en onuitwisbare plek in menige Afrikaanse kinderharte gevind. Behalwe vir ‘n beperkte aantal boekies en CDs wat enkele jare gelede beskikbaar gemaak is, is die Storieman-reeks al vir ‘n geruime tyd uit druk. Maar vir aanhangers is daar goeie nuus: Human&Rousseau (‘n druknaam van NB-Uitgewers), het in samewerking met Leon Rousseau, besluit om in 2012 ‘n heerlike omnibus van die gewildste Storieman-stories uit te gee! Die omnibus sal die oorspronklike illustrasies en klankopnames insluit – presies nes dit nog onthou word. Hiervoor wil ons egter JOU hulp inroep! NB-Uitgewers het JOU hulp nodig om die omnibusse saam te stel! Vertel vir hulle wat jou gunsteling Storieman-storie was en hoekom! Jy kan dalk die eerste gelukkige ontvanger wees van die splinternuwe Storieman-omnibus, wanneer dit in 2012 verskyn! Skryf jou voorstel op die muur van hierdie Facebook-bladsy en ‘hou van’ die bladsy. Jy kan NB-Uitgewers se NB-Storieman Facebook-bladsy dophou vir al die nuus en verdere inligting.